MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering

2002/0022 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om jernbanesikkerhed i EU og om ændring af Rådets direktiv 95/18/EF om udstedelse af licenser til jernbanevirksomheder og direktiv 2001/14/EF om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering

1- BAGGRUND

Dato for oversendelse af forslaget til Europa-Parlamentet og Rådet: (dokument KOM(2002) 21 endelig - 2002/0022 (COD) KOM(2002) 22 endelig - 2002/0023 (COD) KOM(2002) 23 endelig - 2002/0024 (COD) KOM(2002) 25 endelig - 2002/0025 (COD)): // 25.1.2002

Dato for udtalelse fra Det Europæiske Økonomiske og Sociale Udvalg: // 19.9.2002

Dato for udtalelse fra Europa-Parlamentet under førstebehandlingen: // 14.1.2003

Dato for oversendelse af det ændrede forslag: // Intet

Dato for vedtagelse af den fælles holdning: // 25.6.2003

2- FORMÅLET MED KOMMISSIONENS FORSLAG

Det drejer sig om fire indbyrdes forbundne lovforslag:

- Et forslag om ændring af direktiv 91/440 med henblik på at udvide adgangsrettighederne til infrastrukturen til også at omfatte jernbanegodstjenester inden for en medlemsstat og med henblik på at fremskynde åbningen af markedet.

- Et forslag til direktiv om jernbanesikkerhed, som tager sigte på at fastlægge grundelementerne i sikkerhedssystemerne for infrastrukturforvaltere og jernbanevirksomheder. Det drejer sig om at udvikle en fælles sikkerhedsstrategi og at indføre et fælles system for sikkerhedscertifikaternes udstedelse, indhold og gyldighed. Endelig drejer det sig om at indføre princippet om uafhængige tekniske undersøgelser i tilfælde af ulykker, således som det er sket i de andre sektorer.

- Et forslag til forordning om oprettelse af et europæisk jernbaneagentur, som skal yde teknisk bistand i forbindelse med arbejdet med interoperabilitet og sikkerhed. Agenturet skal dels udarbejde fælles sikkerhedsstandarder samt udvikle og forvalte et system til kontrol af sikkerhedsniveauet, dels på længere sigt forvalte systemet for etablering, registrering og kontrol af tekniske specifikationer for interoperabilitet.

- En ændring af direktiv 96/48/EF og 2001/16/EF om interoperabilitet. Ud over de nødvendige tilpasninger som følge af de foregående forslag drejer sig det sig hovedsagelig om at sikre, at der er sammenhæng mellem gyldighedsområderne for henholdsvis det net, hvortil der skal gives adgang, og det net, på hvilket reglerne om interoperabilitet skal finde anvendelse.

3- BEMÆRKNINGER TIL DEN FÆLLES HOLDNING

3.1 Forslag til Europa-Parlamentets og Rådets direktiv om ændring af Rådets direktiv 91/440/EØF om udvikling af Fællesskabets jernbaner

Vurdering af Europa-Parlamentets udtalelse

Af hensyn til den juridiske klarhed havde Europa-Parlamentet først og fremmest ønsket (ændringsforslag 1, 7, 8 og 9), at bestemmelserne om jernbanegodstransporter blev bibeholdt indtil åbningen af markedet på hele jernbanenettet. Denne løsning er blevet godkendt af Rådet (artikel 1, stk. 2), og Kommissionen støtter den.

Med hensyn til tidspunktet for den fuldstændige åbning af markedet for jernbanegodstransport har såvel Rådet (artikel 1, stk. 2) som Europa-Parlamentet (ændringsforslag 5 og 11) fulgt Kommissionens forslag, bortset fra at de ønsker præcise datoer frem for en henvisning til gennemførelsesdatoen. Rådet fastholder 1. januar 2006 som dato for åbningen af markedet for internationale godstransporttjenester på hele jernbanenettet, hvilket svarer til den af Europa-Parlamentet foreslåede løsning, og 1. januar 2008 som dato for åbningen af markedet for indenlandske godstransporttjenester, hvilket er en forskydning på to år i forhold til Europa-Parlamentets løsning. Selv om Europa-Parlamentets tidsplan ligger tættere på Kommissionens oprindelige forslag, kan Kommissionen acceptere Rådets forslag om en gradvis åbning, som udgør et kompromis.

Derimod har Rådet ikke godkendt ændringsforslag 2 og 4 vedrørende åbningen af markedet for personbefordring med jernbane. På dette tidspunkt havde Kommissionen heller ikke taget hensyn til disse ændringsforslag. Årsagerne er følgende:

Kommissionen gør for det første opmærksom på, at dens ændrede forslag til forordning om medlemsstaternes håndtering af krav om offentlig service og indgåelse af kontrakter om offentlig service inden for personbefordring med jernbane og ad vej og ad indre vandveje [1] gælder fuldt ud for jernbanesektoren og indeholder bestemmelser om indførelse af kontrolleret konkurrence ved tildeling af kontrakter om offentlig service eller enerettigheder.

[1] KOM(2002) 107 endelig, EFT C 151E af 25. juni 2002, s. 146.

Med hensyn til de øvrige tjenester, som ikke er genstand for kontrakter om offentlig service eller om enerettigheder, er Kommissionen i færd med at undersøge vilkårene for en markedsåbning, således at den kan fremlægge forslag i 2003. En åbning af markedet, som alene er baseret på fri adgang, giver anledning til mange problemer med hensyn til beskyttelsen af passagererne, f.eks. i forbindelse med integreringen af bookingsystemerne eller finansieringen af de offentlige tjenester. Det er nødvendigt at finde frem til en afbalanceret løsning med dertil hørende ledsageforanstaltninger og at foretage en detaljeret analyse af virkningerne af de foreslåede løsninger. Der skal endvidere tages hensyn til Domstolens retspraksis, som vil kunne afdække nye og vigtige aspekter i nær fremtid.

Ikke desto mindre betragter Kommissionen Europa-Parlamentets ændringsforslag vedrørende en åbning af markedet for personbefordring som et stærkt politisk signal, som vil få væsentlig betydning for udformningen af dens fremtidige forslag.

Endelig skal det bemærkes, at den nuværende lovgivning [2] giver internationale sammenslutninger af jernbanevirksomheder mulighed for at opnå adgangsrettigheder og transitrettigheder med henblik på at udføre international personbefordring. Denne bestemmelse, som på grund af utilstrækkelige ledsageforanstaltninger næsten ikke er blevet brugt indtil nu, kunne få øget betydning efter gennemførelsen den 15. marts 2003 af direktiv 2001/12/EF [3], 2001/13/EF [4] og 2001/14/EF [5], som indeholder præcise, gennemsigtige og ikke-diskriminerende bestemmelser om tildeling af kapacitet og desuden fastsætter, at der skal oprettes et kontrolorgan i hver medlemsstat.

[2] Direktiv 91/440/EØF - EFT L 237 af 24.8.1991, s. 25.

[3] EFT L 75 af 15.3.2001, s. 1.

[4] EFT L 75 af 15.3.2001, s. 26.

[5] EFT L 75 af 15.3.2001, s. 29.

Rådet har ikke godkendt Europa-Parlamentets ændringsforslag 3 og 10 om andre ansøgere, som går ud på, at også andre foretagender end jernbanevirksomheder skal kunne reservere infrastrukturkapacitet. Kommissionen bibeholder sin positive udtalelse om dette ændringsforslag, da den mener, at det drejer sig om en vigtig bestemmelse, som kan styrke jernbanekundernes stilling og bidrage til en effektiv åbning af markedet for godstransport.

Nye bestemmelser indført af Rådet

Rådet har indført en bestemmelse om, at Kommissionen senest den 1. januar 2007 skal forelægge en rapport om gennemførelsen og virkningerne af åbningen af jernbanemarkedet (artikel 1, stk. 2, litra d)). Kommissionen kan gå ind for denne tilføjelse, som ikke påvirker den af Rådet fastsatte tidsplan for åbningen af markedet.

4- KONKLUSIONER

Kommissionen støtter den fælles holdning.

Med hensyn til agenturet ønsker Kommissionen dog at henlede opmærksomheden på den snarlige vedtagelse af standardbestemmelserne om samtlige agenturer som følge af den nye finansforordnings ikrafttræden.

5- ERKLÆRINGER FRA KOMMISSIONEN

Kommissionen har afgivet følgende erklæringer til mødeprotokollen for samlingen i Rådet (transport) den 28. marts 2003:

- Kommissionen vil inden udgangen af 2003 forelægge Europa-Parlamentet og Rådet et forslag om indførelse af et europæisk førerbevis for lokomotivførere. Endvidere støtter Kommissionen fuldt ud det arbejde, der i øjeblikket udføres af arbejdsmarkedets parter inden for rammerne af den europæiske sociale dialog, jf. traktatens artikel 139, vedrørende harmoniseringen af køre- og hviletider for lokomotivførere og togpersonale

- Kommissionen erklærer, at det europæiske jernbaneagenturs endelige budgetbehov beror på en klar aftale mellem Rådet og Europa-Parlamentet om agenturets beføjelser. Disse behov, som har været genstand for en foreløbig vurdering i den finansieringsoversigt, der er knyttet som bilag til forordningsforslaget, skal udmøntes i de årlige budgetanmodninger, som Kommissionen forelægger for Rådet og Europa-Parlamentet i deres egenskab af budgetmyndighed. Der kan først foretages et præcist skøn over disse behov for 2004-2006, når proceduren for fælles beslutningstagning er afsluttet

- De procedurer, der er fastsat i artikel 8, stk. 4 og 5, i direktivet om sikkerhed, udgør ikke en ordning med forudgående tilladelse.